<classify> MKUU wa Mkoa wa Iringa Ally Hapi na mkuu wake wa Wilaya ya Iringa, Richard Kasesela wametangaza kuanza ufugaji wa ngombe wa kisasa, hatua inayolenga kuchangamkia fursa ya soko kubwa la maziwa katika Kiwanda cha maziwa cha Asas cha mjini Iringa.Walitoa ahadi hiyo juzi kwenye Jukwaa la Maziwa lililofanyika kwa mara ya kwanza mjini Iringa, kwa uratibu wa kiwanda hicho kilichoshirikiana na Shirika la kimataifa la Global Communities linalojishughulisha na mambo mbalimbali yakiwemo ya ufugaji.Mkurugenzi wa kiwanda hicho, Fuad Abri alisema kiwanda chao kilichopo katika hatua za mwisho za upanuzi; kwa sasa kina uwezo wa kusindika lita 50,000 za maziwa kwa siku na kitakapokamilika hivi karibuni, kitakuwa kikisindika lita 150,000. Upanuzi wa kiwanda unakwenda sambamba na matumizi ya teknolojia ya Ultra High Temperature UHT inayowezesha maziwa yanayozalishwa kukaa kwa muda mrefu kwa wastani wa miezi sita bila kuharibika, hata katika maeneo yasio na mashine za kuyapooza,alisema.Pamoja na mipango ya upanuzi huo kuelekea ukingoni, alisema kiwanda kinapata wastani wa lita 25,000 kwa siku kwa wafugaji wa mikoa ya Iringa, Njombe na Mbeya na akashangaa kwa nini wadau hususani vijana hawataki kujishughulisha na ufugaji ili kunufaika na fursa hiyo. Hii ni fursa kubwa kwa wakazi wa mkoa wa Iringa, tusilalamike kukosa ajira, tufuge ngombe kibiashara maana soko la maziwa lipo hapa hapa Iringa kutoka lita 50,000 za sasa hadi 1,500,000, Hapi alisema.Akishangaa kwa nini kiwanda hicho kinapata chini ya lita 250,000 kwa siku kutoka kwa wafugaji wa mikoa mitatu wakati mahitaji yake ni makubwa, alisema kwa upande wake anatarajia kuanzisha shamba la ufugaji la mfano ili kuitumia fursa hiyo.Naye Kasesela alisema anatambua fursa ya soko la maziwa la uhakika katika kiwanda hicho na baada ya kujivutavuta kwa muda mrefu sasa yupo tayari kuanza shughuli za ufugaji wa kisasa ili kuchangia kuinua sekta hiyo.Kukiwa na ngombe zaidi ya 150,000 wanaofugwa kienyeji katika wilaya yake ya Iringa, Kasesela alitoa wito kwa wafugaji, kubadili mitazamo ya kuwa na mifugo mingi na kufuga michache kisasa ili kuongeza tija. Mkuu wa Mkoa alihamasisha uundwaji wa vikundi vya ufugaji vya akinamama na vijana akisema vitakaposajiliwa vitafanyiwa mipango ya kukopeshwa ngombe wenye mimba kutoka shamba la ngombe la serikali ili navyo vinufaike na fursa hiyo ya soko.  <topic>: KITAIFA 